Ego Robertus, Dei gratia Cabilonensis episcopus, notum facio omnibus futuris et presentibus, quod Guido dominus de Senice, anno dominicę Incarnationis M C XC VII, in octavis Sancti Johannis Baptistę, concessit et guerpivit in pace per manum nostram Deo et sancte Marie et monachis de Firmitate quicquid avunculus suus Nicholaus eisdem dederat monachis, et quicquid eis calumpniabatur unde vestita domus Firmitatis erat eo tempore. Promisit etiam ultra rivum de Cambun vers Mez terram monstrare, ubi monachi ecclesiam Sancti Ambrosii removerent. Que cum remota fuerit, ipse Guido debet facere homines Sancti Ambrosii, et cogere illuc ire, vel alibi. Monachi quoque promiserunt ei quod omnem terram quam de sua dominiura monstrare posset, ultra rivum de Cambun vers Varennes usque ad futurum Pascha presentis anni, de qua domus Firmitatis per XXX annos vestita non fuisset, ei in pace dimitterent. Ipse vero promisit monachis quod duos solidos et VI denarios quos ei debebant de quodam manso apud Chasul, sine occasione susciperet infra octavis Sancti Martini. Alium quoque mansum de Chasul concessit eis, salvo sui juris censu. Ex his omnibus, promisit pacem tenere et tuitionem, et in dilectione domus deinceps permanere. Hujus rei testes : Galterius de Loise archidiaconus Cabilonensis, Falco de Milmanda itidem archidiaconus, Bernardus archipresbyter Trenorchiensis, Bernardus capellanus de Senice, Symon de Ver, Gaufridus de Loasi et Guido frater ejus, Hugo de Bixe et Hugo Petrarius monachi Firmitatis.